CELEX: 32019R0542
Language: el
Date: 2019-04-02 00:00:00
Title: Εκτελεστικός κανονισμός (ΕΕ) 2019/542 της Επιτροπής, της 2ας Απριλίου 2019, για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«ស្ករត្នោតកំពង់ស្ពឺ» (Skor Thnot Kampong Speu) (ΠΓΕ)]

3.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 94/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/542 ΤΗΣ ΕΠΙΤΡΟΠΗΣ
         της 2ας Απριλίου 2019
         για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«ស្ករត្នោតកំពង់ស្ពឺ» (Skor Thnot Kampong Speu) (ΠΓΕ)]
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 3 στοιχείο α),
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλε η Καμπότζη για την καταχώριση της ονομασίας «ស្ករត្នោតកំពង់ស្ពឺ» (Skor Thnot Kampong Speu) ως προστατευόμενης γεωγραφικής ένδειξης (ΠΓΕ) δημοσιεύθηκε στην Επίσημη Εφημερίδα της Ευρωπαϊκής Ένωσης στις 3 Οκτωβρίου 2017 (2).
                  
               
                     (2)
                  
                  
                     Στις 22 Δεκεμβρίου 2017, η Επιτροπή έλαβε την κοινοποίηση ένστασης και τη σχετική αιτιολογημένη δήλωση ένστασης από την εταιρεία ζάχαρης Sucre Suisse SA, με έδρα την Ελβετία. Στις 9 Ιανουαρίου 2018, η Επιτροπή διαβίβασε στην Καμπότζη την κοινοποίηση ένστασης και την αιτιολογημένη δήλωση ένστασης που υπέβαλε η Sucre Suisse SA.
                  
               
                     (3)
                  
                  
                     Στις 3 Ιανουαρίου 2018, η Επιτροπή έλαβε επίσης την κοινοποίηση ένστασης και τη σχετική αιτιολογημένη δήλωση ένστασης του Βελγίου. Στις 9 Ιανουαρίου 2018, η Επιτροπή διαβίβασε στην Καμπότζη την κοινοποίηση ένστασης και την αιτιολογημένη δήλωση ένστασης που απέστειλε το Βέλγιο. Στις 8 Μαρτίου 2018 το Βέλγιο ενημέρωσε την Επιτροπή για την ανάκληση της ένστασής του στην αίτηση καταχώρισης της ονομασίας «ស្ករត្នោតកំពង់ស្ពឺ» (Skor Thnot Kampong Speu).
                  
               
                     (4)
                  
                  
                     Η Sucre Suisse SA εξέφρασε την αντίθεσή της ως προς την καταχώριση της ονομασίας «ស្ករត្នោតកំពង់ស្ពឺ» (Skor Thnot Kampong Speu), διότι η περιγραφή του προϊόντος «ζάχαρη φοίνικα» δεν είναι ακριβής και το προϊόν δεν πληροί τον ορισμό των σακχάρων όπως προβλέπεται στην οδηγία 2001/111/ΕΚ του Συμβουλίου (3) για ορισμένα σάκχαρα που προορίζονται για τη διατροφή του ανθρώπου.
                  
               
                     (5)
                  
                  
                     Η Επιτροπή έκρινε την ένσταση αυτή παραδεκτή και με επιστολή της 3ης Απριλίου 2018 κάλεσε, σύμφωνα με το άρθρο 51 παράγραφος 3 πρώτο εδάφιο του κανονισμού (ΕΕ) αριθ. 1151/2012, την Καμπότζη και την Sucre Suisse SA να προβούν στις κατάλληλες διαβουλεύσεις για περίοδο τριών μηνών ώστε να επιδιώξουν την επίτευξη συμφωνίας σύμφωνα με τις εσωτερικές τους διαδικασίες.
                  
               
                     (6)
                  
                  
                     Στις 29 Ιουνίου 2018, η Καμπότζη ζήτησε την παράταση της προθεσμίας των διαβουλεύσεων. Σύμφωνα με το άρθρο 51 παράγραφος 3 τελευταίο εδάφιο του κανονισμού (ΕΕ) αριθ. 1151/2012, η Επιτροπή παρέτεινε την προθεσμία των διαβουλεύσεων για επιπλέον τρεις μήνες, αρχής γενομένης από τις 4 Ιουλίου 2018.
                  
               
                     (7)
                  
                  
                     Μετά από διαβουλεύσεις, επιτεύχθηκε συμφωνία μεταξύ των ενδιαφερόμενων μερών. Η Καμπότζη κοινοποίησε τα αποτελέσματα της συμφωνίας στην Επιτροπή στις 3 Οκτωβρίου 2018.
                  
               
                     (8)
                  
                  
                     Η Καμπότζη και η Sucre Suisse SA συμφώνησαν ότι δεν υπάρχει ανάγκη τροποποίησης του ενιαίου εγγράφου που έχει δημοσιευθεί δυνάμει του άρθρου 50 παράγραφος 2 του κανονισμού (ΕΕ) αριθ. 1151/2012. Τα ενδιαφερόμενα μέρη θεωρούν επίσης χρήσιμο να διευκρινιστεί τι είναι «ស្ករត្នោតកំពង់ស្ពឺ» (Skor Thnot Kampong Speu) αναφέροντας ότι το «“Skor Thnot Kampong Speu” είναι ζάχαρη που προέρχεται από φοινικόδεντρα. Η ζάχαρη φοίνικα δεν ορίζεται στην οδηγία 2001/111/ΕΚ για ορισμένα σάκχαρα που προορίζονται για τη διατροφή του ανθρώπου, αλλά μπορεί να διατεθεί στην αγορά της ΕΕ με την επιφύλαξη των γενικών νομικών απαιτήσεων. Η ζάχαρη φοίνικα χρησιμοποιείται για τη διατροφή του ανθρώπου σε ολόκληρο τον κόσμο εδώ και αιώνες.»
                  
               
                     (9)
                  
                  
                     Στον βαθμό που δεν αντιβαίνει στις διατάξεις του κανονισμού (ΕΕ) αριθ. 1151/2012 και της νομοθεσίας της ΕΕ, το περιεχόμενο της συμφωνίας που συνήφθη μεταξύ της Καμπότζης και της Sucre Suisse SA θα πρέπει να ληφθεί υπόψη.
                  
               
                     (10)
                  
                  
                     Βάσει των ανωτέρω, η ονομασία «ស្ករត្នោតកំពង់ស្ពឺ» (Skor Thnot Kampong Speu)θα πρέπει να καταχωριστεί στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Καταχωρίζεται η ονομασία «ស្ករត្នោតកំពង់ស្ពឺ» (Skor Thnot Kampong Speu).
            Η ονομασία που αναφέρεται στο πρώτο εδάφιο αφορά προϊόν της κλάσης 1.8. Λοιπά προϊόντα του παραρτήματος I της Συνθήκης (μπαχαρικά κ.λπ.) του παραρτήματος XI του εκτελεστικού κανονισμού της Επιτροπής (ΕΕ) αριθ. 668/2014 (4).
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 2 Απριλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 343 της 14.12.2012, σ. 1.
         
            (2)  ΕΕ C 331 της 3.10.2017, σ. 8.
         
            (3)  Οδηγία 2001/111/ΕΚ του Συμβουλίου, της 20ής Δεκεμβρίου 2001, για ορισμένα σάκχαρα που προορίζονται για τη διατροφή του ανθρώπου (ΕΕ L 10 της 12.1.2002, σ. 53).
         
            (4)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).